  Анжелика Тихонова корреспондент 2021-тӥ арын «ИнстаЧеберай» марафонын Дэбес ёросысь Зар-Медло гуртын вордӥськем, али Ижкарын улӥсь журналист Анастасия Пушкина вормиз. Эскерисьёс удмурт нылашъёс но нылкышноос понна ортчись вотэс вожвылъяськонлы йылпумъянъёс лэсьтӥзы. Со сярысь ивортодэтъя «Удмуртия» агентстволэн корреспондентэзлы «Чеберай» клублэн кивалтӥсез, «ИнстаЧеберай» марафонэз туэ радъясь Ксения Широбокова вераз. Туэ «ИнстаЧеберай» марафон кыкетӥзэ ортчиз. Со 2-тӥ пӧсьтолэзе кутскиз но 1,5 толэзь пала кыстӥськиз. Анастасия Пушкина 2019-тӥ арын нырысетӥ «ИнстаЧеберай» марафонлэн радъясез вал. Со быдэсак сое малпаз, дасяз, нуиз. Нош туэ радъян ужлэсь азьвыл ик палэнскиз. Нош бӧрысь учкиськом, со пыриз марафонэ пыриськись сямен но гуч-гуч ужаз, тыршиз, вань ужъёсты радызъя лэсьтӥз, берпуметӥзэ гинэ кӧня ке беромыса поттӥз. Но ужъёссэ учкыса, кыӵе со тунсыко гожъямын, адӟиськиз со профессионал ини текстъёсын но, постъёсын но шуыса. Мукет пыриськисьёслэсь но со вылӥынгес адӟиськиз ини, соин ик со вормиз Ксения Широбокова, «ИнстаЧеберай» марафонэз радъясьТыршемез понна Анастасиялы кузьымъёс – туспуктэмъёс лэсьтыны сертификат, косметолог доры сертификат, чай бичет но элькун газетлы гожтӥськон. Со сяна, дуно кузьымъёс мукет номинациосын вормисьёслы но сётозы. Озьы, туэ «ИнстаМусокай» нимез «Ӟечбур!» газетлэн редакцияз ужась Светлана Ерёмина басьтӥз, «ИнстаДыдыкай» Кузебай Герд нимо йӧскалык гимназиысь ӧнерчи Анна Байсарова луиз, «ИнстаУстокай» – Глазкарысь Светлана Захарова, нош «ИнстаСемья» нимез Эгра ёросысь Зури черкогуртысь Надежда Владыкиналы сётӥзы. Ксения Широбоковалэн верамезъя, котькуд вормись сярысь нимаз вераны луоно. Котькудзылэн висъяськись, ас гожъяськон сямзы вань. Кылсярысь, Анастасия Пушкина но Светлана Ерёмина улонзэс гожъяськон удысэн герӟало шуыса шӧдӥськиз, постъёссы мукетъёсызлэсь кужмоесьгес вал. Со сяна, блогъёслэсь радлыксэс чакласа гожъяськизы. Вольыт-вольыт удмурт кылын гожъяськемын, радызъя, пусъёсты чакласа ваньзэ поттылэмын, туж зол семья темаосты соослэн ӝутэмын. Нош Светлана Захароваез, Надежда Владыкинаез кутыса ке, соослэн адӟиське ини бадӟым опытсы. Постъёсазы но со ваньмыз усьтэмын. Туспуктэмъёссы но темаосын герӟаськемын, чебересь, яркытэсь вал Ксения Широбокова, «ИнстаЧеберай» марафонэз радъясьТуэ марафонэ 50 котыр пыриськисьёс люкаськизы, ӝыныез пала кылемаз но марафонын гожъяськисьёс, нош финалозь  пӧлысьтызы 34-ез вуизы. Соос радъясьёсын сётэм ньыль ужъёсъя ас малпанъёссэс, чакланъёссэс гожъязы. 2021-тӥ арын «ИнстаЧеберай» семьялы сӥземын вал бере, ужъёссы но семья ужпумъёсын герӟаськизы. Нылкышноос ас семьяенызы тодматӥзы, семьязылэн воршудэз, сям-йылолъёссы сярысь мадизы, семьязылэн шудэз сярысь веразы.  Тунсыко, нырысетӥ «ИнстаЧеберае» 35 аресозь егитъёс тросгес пыриськизы ке, туэ соос борды арлыдогес кышномуртъёс но итӥськизы. Пӧлазы 50-55 аресъемъёс но вал. Ксения Широбоковалэн кылъёсызъя, бадӟым арлыдоослэн семьялы сӥзем марафон улсын гожъямъёссы эшшо но дуно вал, уго соос кема аръёс ӵоже люкам чакланъёссэс, тодон-валанъёссэс, опытсэс веразы. Со вакытэ ик егитъёслэн семья шоры туала учконъёсынызы но тодматскыны туж тунсыко вал. Тодӥськоды-а, эшшо но эшшо шумпотоно, асьме удмурт калык пӧлын вань на сыӵе сознание, семья дунлыкъёс, кудъёсыз выжыысь выжые сётӥсько на нылашъёслы: соос адӟо, тодо, валало, мар со семья, мар бордысь кутскыны кулэ но кызьы сое радъяны шуом-а, мар-а. Туж со понна шумпотоно Ксения Широбокова, «ИнстаЧеберай» марафонэз радъясьПусъём, нырысетӥ «ИнстаЧеберае» пыриськем куд-ог апайёс туэ асьсэос марафонлэн партнёрез луизы но вормисьёслы кузьымъёс висъязы. Тодэ вайытом, 2019-тӥ арын «ИнстаЧеберай» Ижкарысь Наталия Романова луиз вал.  Тегъёс: Мерлык Ижкар Удмуртия удмуртъёс Чеберай  